CELEX: 62015CN0426
Language: el
Date: 2015-08-03 00:00:00
Title: Υπόθεση C-426/15 P: Αναίρεση που άσκησε στις 3 Αυγούστου 2015 η Diputación Foral de Bizkaia κατά της αποφάσεως που εξέδωσε το Γενικό Δικαστήριο (δεύτερο τμήμα) στις 19 Μαΐου 2015 στην υπόθεση T-397/12, Diputación Foral de Bizkaia κατά Επιτροπής

12.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 337/10
            
         Αναίρεση που άσκησε στις 3 Αυγούστου 2015 η Diputación Foral de Bizkaia κατά της αποφάσεως που εξέδωσε το Γενικό Δικαστήριο (δεύτερο τμήμα) στις 19 Μαΐου 2015 στην υπόθεση T-397/12, Diputación Foral de Bizkaia κατά Επιτροπής
   (Υπόθεση C-426/15 P)
   (2015/C 337/12)
   Γλώσσα διαδικασίας: η ισπανική
   
      Διάδικοι
   
   
      Αναιρεσείουσα: Diputación Foral de Bizkaia (εκπρόσωπος: I. Sáenz-Cortabarría Fernández, abogado)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα
   
   Η αναιρεσείουσα ζητεί από το Δικαστήριο:
   
               —
            
            
               Να αναιρέσει την αναιρεσιβαλλόμενη απόφαση·
            
         
               —
            
            
               Να δεχθεί την ενώπιον του Γενικού Δικαστηρίου ασκηθείσα προσφυγή·
            
         
               —
            
            
               Να καταδικάσει την Επιτροπή στα δικαστικά έξοδα τόσο της πρωτόδικης όσο και της αναιρετικής διαδικασίας.
            
         
      Λόγοι αναιρέσεως και κύρια επιχειρήματα
   
   
      Πρώτος λόγος: Πλάνη περί το δίκαιο κατά την ερμηνεία και εφαρμογή του άρθρου 108 παράγραφος 3, πρώτη περίοδος, ΣΛΕΕ (υποχρέωση προηγούμενης κοινοποιήσεως), και συγκεκριμένα του διαλαμβανόμενου στην ως άνω διάταξη όρου «θεσπίσουν» σε συνδυασμό με τον όρο «χορηγούνται» του άρθρου 107, παράγραφος 1, ΣΛΕΕ, κατά το μέτρο που το Γενικό Δικαστήριο επικύρωσε τη δήλωση της Επιτροπής (άρθρο 2 της προσβαλλομένης αποφάσεως) (1) περί παράνομου χαρακτήρα της κοινοποιηθείσας ενισχύσεως που προβλέπεται στις συμβάσεις, με την αιτιολογία ότι η θέσπισή της στις 15 Δεκεμβρίου 2006 συνιστούσε παράβαση της υποχρεώσεως προηγούμενης κοινοποιήσεως. Πλάνη περί το δίκαιο λόγω μη εφαρμογής από το Γενικό Δικαστήριο της αρχής του δικαίου της Ένωσης που ισχύει στο πεδίο των κρατικών ενισχύσεων, κατά την οποία κάθε εκτίμηση για τον καθορισμό του χρονικού σημείου κατά το οποίο θεωρείται ότι «θεσπίζεται» η κρατική ενίσχυση πρέπει να γίνεται υπό το φως των κανόνων της εθνικής έννομης τάξεως που εφαρμόζονται στην εξεταζόμενη περίπτωση. Πλάνη περί το δίκαιο λόγω αδικαιολόγητης εφαρμογής της έννοιας της «παράνομης ενισχύσεως» του άρθρου 1, στοιχείο στ', του κανονισμού 659/1999 (2). Παραβίαση της αρχής της νομιμότητας.
   
      Δεύτερος λόγος: Πλάνη περί το δίκαιο στην οποία υπέπεσε το Γενικό Δικαστήριο κατά το μέτρο που επιβεβαίωσε την ύπαρξη «παράνομης ενισχύσεως» στη σύμβαση για το οικόπεδο λόγω της προβλέψεως προθεσμίας δώδεκα μηνών. Πλάνη περί το δίκαιο λόγω αδικαιολόγητης μη εφαρμογής της αρχής του δικαίου της Ένωσης που ισχύει στο πεδίο των κρατικών ενισχύσεων, κατά την οποία κάθε εκτίμηση για τον καθορισμό του χρονικού σημείου κατά το οποίο θεωρείται ότι «θεσπίζεται» η κρατική ενίσχυση πρέπει να γίνεται υπό το φως των κανόνων της εθνικής έννομης τάξεως που εφαρμόζονται στην εξεταζόμενη περίπτωση.
   
      Τρίτος λόγος: Πλάνη περί το δίκαιο κατά το μέτρο που το Γενικό Δικαστήριο δεν έκρινε ότι η Επιτροπή προσέβαλε την γενική αρχή της χρηστής διοικήσεως με την έκδοση της προσβαλλομένης αποφάσεως. Πλάνη περί το δίκαιο λόγω μη διαπιστώσεως της προσβολής των δικονομικών δικαιωμάτων και εγγυήσεων της Diputación υπό την ιδιότητά της ως ενδιαφερόμενου μέρους, στο πλαίσιο της διαδικασίας του άρθρου 108, παράγραφος 2, ΣΛΕΕ. Πλάνη περί το δίκαιο κατά το μέτρο που το Γενικό Δικαστήριο έκρινε σιωπηρά ότι η επιστολή της Επιτροπής της 15ης Απριλίου 2010 ανταποκρίνεται ικανοποιητικώς στις απαιτήσεις που απορρέουν από την εν λόγω γενική αρχή. Παραμόρφωση ουσιωδών αποδεικτικών στοιχείων. Προσβολή του θεμελιώδους δικαιώματος δίκαιης δίκης. Αδυναμία της αναιρεσείουσας να υπερασπισθεί τα συμφέροντά της.
   
      (1)  Απόφαση C(2012) 4194 τελικό της Επιτροπής, της 27ης Ιουνίου 2012, σχετικά με την κρατική ενίσχυση SA.28356 (C 37/2009) (πρώην N 226/2009).
   
      (2)  Κανονισμός (ΕΚ) 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου [108 ΣΛΕΕ] (ΕΕ L 83, σ. 1).